
A
forradalom hőseinek emlékére és a túlélők tiszteletére.


TÖRTÉNELMI
HÁTTÉR

Miután
Magyarország vesztesként került ki a II. világháborúból, szovjet
megszállás alá került. Az ország egy részét elcsatolták, a háborút
követő zűrzavaros évek a kilátástalanságba taszították az embereket.

A
sztálinista terror éveit az ÁVH kegyetlenkedései, a koncepciós perek
és a munkatáborokba való deportálások jellemezték. Az országban
mindent behálózó és ellenőrzése alatt tartó rendőrállam épült ki.

1955-ben
a Szovjet Hadsereg kivonult Ausztria általa megszállt övezeteiből. Az
osztrák államszerződés megkötése és az ezt követő kiürítés
Magyarországon is azt a reményt keltette, hogy a szovjet megszállók
hamarosan kivonulnak az országból, azonban erre nem került sor.

1956
júniusának végén a lengyelországi Poznan városában munkásfelkelés
tört ki, amit ugyan a kormányerők vérbe fojtottak, de a megingott
hatalmú sztálinista pártvezetést leváltották.

Nem
sokkal később Magyarországon, október 16-án újjáalakult a Magyar
Egyetemi és Főiskolai Egyesületek Szövetsége - a MEFESZ -, az első
kommunistáktól független ifjúsági szervezet. Másnap Sopron, Pécs, Miskolc
és Budapest szervezkedő egyetemi hallgatói is csatlakoztak a
MEFESZ-hez.

A
szegedi diákok október 20-i gyűlésükön pontokba foglalták
demokratikus követeléseiket. Nem sokkal ezután Budapest fellázadt a
diktatúra ellen.

Történetünk
itt kezdődik...



Az
események a valóságon alapulnak, a történet és szereplői viszont
kitalált alakok.


PROLÓGUS

Magyarország,
1989. október 23.



Tamás
erősen szorítja kisfia kezét, majd ahogy egyre csak hömpölyög a
tömeg, inkább felveszi a nyakába. A kis Peti tágra nyílt szemekkel
bámulja a hihetetlen emberáradatot, amely vidáman beszélgetve
várakozik a Parlament előtt. A Kossuth téren ennyi ember csak
harminchárom évvel ezelőtt volt. Akkor is arra vártak, hogy
megjelenjen egy ember az állami törvényhozás legpompásabb épületének
erkélyén.

Körbenézve
Tamás mindenhol nemzeti lobogókat lát lengeni, és egyiken sincs már
címer. Emlékszik még gyerekkorából, amikor apja mesélte, ahogy fiatal
férfiak és nők kivágták a Rákosi címert a zászlók közepéből, majd
boldogan és felszabadultan indultak a Parlament elé.

Most,
harminchárom évvel később ismét itt áll, immár saját fiával és ők is
ünnepelni készülnek. Azonban ma más lesz minden. Ma már tényleg
boldogok és felszabadultak lesznek, nem úgy, ahogy gyerekkorában.
Este nem fognak fegyverek dörögni, lánctalpak csikorogni.

Hangos
harangzúgás és fia izgatott mocorgása rántja vissza a jelenbe. A
tömeg tapsolni és kiabálni kezd, ahogy az óra delet üt. Szűrös Mátyás
méltóságteljesen lép ki dolgozószobájának erkélyére, átérzi a
pillanat emelkedett hangulatát. Az országgyűlés elnöke, aki
átmenetileg a köztársasági teendőket is ellátja, üdvözli az
embereket, majd belekezd a beszédébe.


	 - Most,
	a XX. század vége felé közeledvén, a szabad, demokratikus
	Magyarország megteremtésében...



Ahogy
Tamás oldalra néz, egy nagyjából vele egykorú férfit lát maga mellett
könnyezni. Egy régi, fekete-fehér fotót szorongat a kezében. A férfi
észreveszi, hogy Tamás őt nézi. Egyszerűen odafordítja a fotót, amin
két büszke, tizenéves srác áll puskával a kezükben, a romos Corvin
közben.


	 - Bandi
	barátommal vagyok rajta - nyeli könnyeit. - Ma már egyedül jöttem -
	csuklik el a hangja, majd mindketten visszafordulnak a Parlament
	felé.

	
 - A
	mai naptól, 1989. október 23-tól, országunk államformája és neve:
	Magyar Köztársaság! - fejezi be beszédét Szűrös, majd hangos
	éljenzés, taps és a katonazenekar harsonásainak hangjai töltik be a
	teret.



Petike
is tapsolni kezd, mire apja és a mellette álló férfi is mosolygó
arccal nézik őt.

„Még
kér a nép, most adjatok neki! 

Vagy nem tudjátok, mily szörnyű a nép,

Ha fölkel és nem kér, de vesz, ragad?”

	

(Részlet
Petőfi Sándor: A nép nevében című verséből)


I. FEJEZET
VIHARJELZÉSEK

	

Budapest,
	1956. október 22. Hétfő
	

I. kerület, Déli Pályaudvar





A
	vonat hangos sípolással fut be a Déli pályaudvar rideg épületébe.
	Még csak dél múlt, de a napot sűrű felhők takarják. István feszengve
	áll, és ahogy ránéz féltestvére kifogástalan egyenruhájára, majd a
	sajátjára, még jobban görcsbe rándul a gyomra. Nevelőapjától nem
	számíthat kedves szavakra, és kopott uniformisa még
	kiszolgáltatottabbá teszi.

	Igazít
	egy kicsit sapkáján és hosszú kabátján. Próbálja rendezettebbé tenni
	sokat használt egyenruháját, amivel bármit tehet, sose fog olyan
	pompásan festeni nevelőapja szemében, mint a szovjet uniformisok.
	Arról nem is beszélve, hogy a maga százhetvenöt centiméteres
	magasságával nemhogy a nevelőapjánál, de Igornál is alacsonyabb.
	Hiába szikár, nincsenek olyan széles vállai, mint szovjet
	„rokonainak”.

	Vaszilij
	Gregorovics Gyetvenko ezredes a háború alatt érkezett Magyarországra
	és a harcok után Budapestet jelölték ki új szolgálati helyének. Itt
	ismerkedett meg

	Máriával,
	István anyjával, aki egyedül nevelte fiát és lányát, Évát. Hamar
	összeházasodtak és Moszkvából fiát, Igort is Budapestre hozatta.

	Mária
	a doni fronton vesztette el férjét, míg Vaszilij felesége a moszkvai
	csatában hunyt el. A fiúk jó testvérek lettek, hamar barátokká
	váltak, de apjuk szigora keményen fogta őket. Nem is volt kérdés,
	hogy felnőve mindketten a katonai pályát választják.

	István
	Piliscsabán teljesít szolgálatot a lövészeknél, míg Igor politikai
	tiszt és összekötő, így bejárása van a Parlament és az ÁVH épületébe
	is. Istvánról társai tudják, hogy ki a testvére és az utóbbi időben
	egyre jobban eltávolodtak tőle. Csupán egy igaz barátja maradt,
	Árpi, aki szintén hadnagyként szolgál, csak ő a harckocsizóknál.

	Évával
	már több gond volt. Igazi lázadó és gyűlöli az ezredest, ahogy
	minden szovjetet. Anyja sokat bajlódott vele, de végül egy
	bentlakásos iskolában töltötte gyerekkorát. Csak azután költözött
	vissza Budapestre, hogy az ezredes új beosztást kapott
	Székesfehérváron, a Különleges Hadtestnél. Mária elkísérte férjét új
	szolgálati helyére, míg a család belvárosi lakását megkapta Igor.

	István
	szolgálati helyén, a piliscsabai laktanyában lakik, míg húga egy
	szobát vett ki egy özvegy bácsitól. Makacssága nem vitte rá, hogy
	elfogadja Igor segítségét és nála lakjon. A lány tizennyolc éves és
	már gyerekkorában is orvos akart lenni, de sajnos a körülmények
	miatt, az egyetemre nem vették fel. Nem akart lemondani az álmáról,
	ezért is jelentkezett védőnőnek.

	Nincs
	haragban a testvéreivel, de inkább a maga ura szeret lenni és sose
	hagyja, hogy gyengének lássák.

	A
	merengésből Igor hangja rántja vissza a fiút.

	
		 - Hol
		a húgunk?

		
 - Azt
		mondta, itt lesz - válaszol István.

		
 - Beszéltél
		vele? - kérdi Igor, kissé feszülten, mert nem szereti, ha az
		apjának ellentmondanak és azzal, hogy Éva nincs itt, megint fel
		fogja bosszantani apjukat.

		
 - Tegnap
		este beszéltem vele telefonon. Még reggel is hívtam, de már nem
		volt bent a kórházban. Azt hittem, már elindult.

	

	Igor
	nem szól semmit, de István tudja, hogy amikor megfeszül testvére
	állkapcsa, akkor jobb, ha nem szól hozzá.

	A
	harmadik kocsiból száll ki az ezredes. Tányérsapkája szorosan be van
	húzva a fejébe, szúrós tekintetével gyorsan körbenéz, majd meglátva
	a fiúkat, elindul feléjük. Nyomában két szovjet katona, akik a
	csomagjait cipelik.

	Istvánnak
	egy pillanat alatt kiszárad a torka és izzadni kezd a tenyere. Rég
	találkozott nevelőapjával, de sose voltak örömteliek azok a
	találkozók.

	Ahogy
	az ezredes odaér, mindketten tisztelegnek neki, de Vaszilij a
	viszont tisztelgés helyett átkarolja fiát és büszkén néz rajta
	végig.

	
		 - Gratulálok
		a kinevezésedhez, fiam - szorítja meg fia széles vállait két
		oldalról és vet még egy pillantást a századosi rendfokozatokra.

		
 - Jó
		újra látni, apám - mosolyog le százkilencven centis magasságából
		Igor. - Jól utazott?

		
 - Hamar
		eltelt az út. Sok volt a munka, de erről majd később - lép kissé
		hátrébb fiától az ezredes és István felé fordul, aki még mindig
		tisztelgésre tartja a kezét.

	

	Az
	ezredes biccent, majd a fiai mellé néz és szemlátomást a lányát
	keresi. Éva hiányára végül nem mond semmit. Nem szól Istvánhoz, a
	fiú mégis látja kissé lenéző tekintetét. Nem tudja, hogy ez annak
	szól, amiért nem tud hatással lenni a húgára, vagy annak, hogy ő még
	csak hadnagy, miközben Igor egyre feljebb halad a ranglétrán.

	
		 - Induljunk,
		édesapám, gondolom megéhezett - töri meg a feszült légkört a
		százados, mire az apja bólint és elindulnak kifelé a pályaudvarról.

		
 - Édesanyám
		hogy van? - kérdi István.

		
 - Jól
		- veti oda az ezredes és fiával beszélgetve elindul kifelé. Két
		lépéssel később megáll, és István felé fordul.

		
 - Menj
		és szedd össze a holmid a laktanyában! Holnap új szolgálati helyen
		kezdesz, ma éjjel Igornál alhatsz - mondja parancsolóan.

		
 - Új
		helyen? - néz döbbenten a fiú.

		
 - Ne
		értetlenkedjen, hadnagy, teljesítse a parancsot! - vágja rá az
		ezredes.

		
 - Igenis,
		ezredes elvtárs! - húzza ki magát István. - Kérek engedélyt
		kérdezni, ezredes elvtárs!

	

	Az
	ezredes sóhajt egyet, majd felhúzza egyik szemöldökét.

	
		 - Hol
		lesz az új beosztásom, ezredes elvtárs? - kérdi leghatározottabb
		hangján a hadnagy.

	

	Az
	ezredes szája szegletében megjelenik egy gúnyos mosoly és szinte
	élvezettel ejti ki a szavakat.

	
		 - Az
		ÁVH-nál.

	

	István
	arca kővé dermed, és szinte összeroppan a hallottak súlya alatt.
	Igor arca rezzenéstelen marad, valószínűleg ő már tudott róla, csak
	apja parancsára nem beszélhetett. Tekintetéből István biztatást és
	együttérzést olvas ki, ám ez sem okoz neki megnyugvást. Nem érti,
	miért tette ezt vele a mostohaapja, de igazából nincs is értelme
	vitába szállni vele. Ha ellenkezik, akkor ki tudja, hova küldené.
	Lehet, hogy csak az ország legmesszebb eső pontjába, egy olyan
	laktanyába, ahonnan soha nem térhetne vissza a fővárosba, vagy
	rosszabb esetben talán Oroszországba, esetleg Szibériába
	vezényeltetné valamilyen indokkal. Szinte azonnal kedvese, Sári jut
	az eszébe, és megszakad a szíve, ha arra gondol, hogy ez talán
	kettejük szerelmének a végét is jelentheti. A lány három bátyja
	kommunistaellenes, és lehet, hogy el is tiltják tőle a húgukat, ha
	ezt megtudják.

	Amíg
	István ezen gondolkodik, az ezredes és testvére - a két kiskatonával
	szorosan a nyomukban - elhagyják a pályaudvart.

	István
	tesz pár lépést, majd lerogy az első padra és arcát a tenyerébe
	temeti.



	***

	

Budapest,
	1956. október 22. Hétfő
	

XI. kerület, Budapesti Műszaki Egyetem



	

Mikó
	Sándor tanár úr gondosan megigazítja kockás sálját és fejébe húzza a
	kalapját, mielőtt kilép apró dolgozószobája ajtaján. Nincs nagy
	irodája, ő mégis hálás ezért is, mert ha nem taníthatna az
	egyetemen, akkor nem tudja, miből tartaná el a családját.

	Gyerekkori
	betegsége az évek múlásával egyre csak romlik, bár nem állandóan
	jönnek rá a köhögő rohamok, de ha megerőlteti magát, szinte úgy
	érzi, megfullad.

	Építészi
	munkáját is ott kellett hagynia, hisz az építkezéseken lévő kosztól
	és portól nem bírt dolgozni. Arra nem volt pénz, hogy csak az
	irodában dolgozzon, így új állást kellett vállalnia.

	Felesége,
	Eszter orvosként most jobban keres nála, és kettejük fizetéséből
	szerényen, de tisztességesen meg tudnak élni. Még kicsik a
	gyerekeik: Tomi nyolc, míg Zsuzsi hat éves múlt.

	Ahogy
	Sanyi végigsétál a Műegyetem előterén, izgatott hallgatókra lesz
	figyelmes. Már jócskán benne járnak a délutánban, ilyenkor nem
	szoktak ennyien itt lenni.

	Hirtelen
	megpillantja Szegedi Jánost, az egyik hallgatóját.

	
		 - Szegedi
		úr! Egy pillanatra, kérem.

	

	Az
	ifjú gyorsan odaszalad Sanyihoz.

	
		 - Parancsoljon,
		professzor úr - figyel a délceg ifjú.

	

	Éjfekete
	haja gondosan hátra van fésülve és olajjal is be

	van
	kenve. Arca, mint mindig, most is gondosan borotvált. Ruháján is
	látszik, hogy jómódú családból származik. Talán ezért is arrogáns és
	nagyképű néha, hisz az apja gyárigazgató és sok kapcsolata van.

	
		 - Nem
		vagyok én professzor, Szegedi úr - legyint Sanyi, mire János csak
		elmosolyodik. Nagyon szereti a tanárát és tudja, hogy nem
		professzor, de mégis mindenki így hívja, mert őt tartják a
		legkedvesebb tanáruknak, még ha nem is állandó óraadójuk. Sanyi
		mindig a segítségükre van és többükkel külön foglalkozásokat is
		tart egyes témákban.

		
 - Mi
		ez a nagy felfordulás itt? Mi történt?

		
 - Gyűlést
		szerveztünk, hogy megvitassuk a szegedi MEFESZ küldöttek által
		ismertetett követeléseket - meséli izgatottan János.

		
 - Holnapra
		tüntetést szervezünk a Bem szoborhoz a lengyel testvéreinkkel való
		szimpátiánk és támogatásunk kifejezésére - emeli fel a hétfői
		hírlapot. - A mai újságok le is közölték a szegediek tizenhat
		pontos követelését.

		
 - Olvastam,
		Szegedi úr - nyugtázza Sanyi, miközben a kijárat felé sétálnak. -
		És tényleg úgy gondolják, hogy egy tüntetéssel bármit el tudnak
		érni?

		
 - Ha
		a ruszkik eltakarodnak innen, mint Ausztriából, akkor bármi
		lehetséges!

		
 - Halkabban,
		Szegedi úr! - inti le Sanyi az ifjút, miközben az ajtóhoz érnek. -
		Ne élje bele magát! Bonyolultabb világ ez annál. Vigyázzon magára!
		- néz János szemébe a tanár úr, majd kissé megemeli a kalapját és
		az utca felé fordul.

		
 - Velünk
		tart holnap, professzor úr?

	

	Sanyi
	már háttal áll Jánosnak, aki nem látja a lépcső alján várakozó
	fekete Volgát, aminek egy fekete bőrkabátot viselő, magas, vékony
	alak támaszkodik, és épp cigarettára gyújt.

	
		 - Vigyázzanak
		magukra, Szegedi úr! - válaszol Sanyi és elindul a kocsi felé.

	

	A
	cingár alak - akinek ez a gúnyneve is az ÁVH-nál - kinyitja az ajtót
	és a szájából lógó cigarettával vigyorog Sanyira.

	
		 - Mikó
		professzor! - gúnyolódik a sunyi alak. - Engedje meg, hogy
		hazavigyük!

	

	Sanyi
	megáll egy pillanatra a kocsi mellett, de nem fordul meg, pedig
	érzi, hogy a háta mögött, az ajtóban még mindig ott áll János.

	
		 - Szemét
		tetűk! - hallatszik a fiú hangja.

	

	Cingár
	a kijárat felé fordul és hideg, szürke szemeit az ajtóban álló
	fiatalokra veti. Becsukja Sanyi mögött a kocsi ajtaját és lassan
	felveszi fekete kalapját, eltakarva forradásos, kopaszra borotvált
	fejét. Sűrű nyálat köp a járdára, majd beszáll a sofőr mellé és a
	kocsi elhajt.

	
		 - Ezek
		ávósok voltak? - kérdi János barátja, Zsolt, akivel együtt nézték
		végig a jelenetet.

		
 - Azok.

		
 - Nem
		tehetünk semmit?

		
 - Ma
		még nem.

	

	Sanyi
	nem néz ki az ablakon és hátra se fordul. Nem akarja felfedni az
	ávósok előtt, hogy fontosak neki a tanítványai. Azon gondolkodik,
	hogy vajon hazaér-e még valaha.

	

***


	

Budapest,
	1956. október 22. Hétfő
	

VIII. kerület, Budapesti Orvosegyetem



	

Éva
	igyekszik keresztül furakodni a tömegen, hogy közelebb kerüljön az
	emeletre felvezető lépcsőhöz, hátha onnan meglátja Mátyást. Még a
	nyár elején ismerte meg a fiút, amikor felvételizni akart az
	egyetemre. A fiú végzős volt és a folyosón futottak össze. Éva
	részéről szerelem volt első látásra, amit mára Mátyás is viszonoz.

	Éva
	felvételt nyert az Állami Védőnőképző Iskolába, ami két évig ingyen
	képzést biztosít neki és egy alapot, hogy újból megpróbálhassa az
	egyetemi felvételit.

	Reggel
	csak egy kis időre tudtak összefutni Mátyással. Megbeszélték, hogy
	az egyetem előtt találkoznak késő délután. Éva hiába várt a fiúra,
	nem jött, de igazából senki nem hagyta el az épületet, sőt, egyre
	többen érkeztek ide. Elkapott félmondatokból értesült Éva, hogy a
	fővárosban és vidéken, több egyetemen is gyűlést tartanak a diákok.
	Valószínűleg Mátyás is a szónokokat hallgatja, bár a fiút egyáltalán
	nem érdekli a politika.

	A
	lépcsőhöz érve pár fokot fellép és megfordul. Arcából kisimítja
	hosszú, fekete hajának egy tincsét, majd gyönyörű, smaragdzöld
	szemeivel körbenéz. Az egész aula zsúfolásig megtelt diákokkal és
	többen is egymást felváltva beszélnek, illetve híreket olvasnak fel
	különféle papírokból, amiket más egyetemekről hoztak.

	Kicsit
	távolabb, a tömeg leghátsó részén megpillantja Mátyást, de hiába
	kiált oda neki, a fiú nem hallja meg. Ismét nekiveselkedik a
	tömegnek és utat tör magának. Hamar odaér a fiúhoz, aki kissé
	zavartan hallgatja a beszédeket.

	-
	Szia! Odakint vártam rád.

	Kicsit
	lábujjhegyre állva nyom egy puszit Mátyás szájára, de a fiú nem
	nagyon reagál.

	-
	Valami baj van? - kérdi aggódva a lány, mert nem látta még ilyenek a
	fiút.

	
		 - Nagyon
		hirtelen ez az egész. Nem értem, hogy mi ez a kapkodás - csóválja a
		fejét Mátyás és idegesen igazgatja a zakóját.

		
 - Miről
		van szó?

		
 - Eléggé
		összetett a dolog. Tudod, hogy volt az a munkás tüntetés júniusban,
		Poznanban?

	

	Éva
	bólint és figyel tovább.

	
		 - Azt
		vérbe fojtották a szovjetek. Vannak, akik emiatt akarnak tüntetni,
		vannak, akik a Rajk-pert hozzák fel vagy épp a szovjet
		csapatkivonásokat Ausztriából. Igazából mindenki egyet akar, hogy
		menjenek haza az oroszok.

		
 - Ruszkik
		haza! - hallatszódik a kiáltás a tömegből, mire egyre többen
		elkezdik harsogni a mondatot.

		
 - Nem
		így kéne ezt. Kicsik és gyengék vagyunk, hogy húzogassuk a macska
		bajszát.

		
 - Te
		nem akarsz szabad lenni? - néz Mátyás szemébe Éva és gyengéden
		megsimítja a férfi arcát.

		
 - Gyere!
		- fogja meg a lány kezét és elindulnak a kijárat felé.

		
 - Holnap
		mi is együtt menetelünk a többi egyetem diákjaival! - hallatszik az
		egyik szónok kiáltása, mire a tömeg üdvrivalgásban tör ki.

	

	Az
	épület elé érve Mátyás szembefordítja a lányt.

	
		 - Ígérd
		meg, hogy nem mész el holnap a tüntetésre! - néz Éva szemébe
		határozottan.

		
 - Mindenkinek
		jó, ha eltakarodnak innen a ruszkik - válaszol Éva indulatosan.

		
 - Nem
		olyan egyszerű ez, mint amilyennek tűnik. Ne menj oda! Ígérd meg! -
		válaszol nyugodtan Mátyás és hangjából a lány kiérzi az őszinte
		aggódást.

	

	Ismeri
	már annyira a fiú, hogy tudja, az oroszoknál jobban senkit és semmit
	nem utál.

	
		 - Ígérem
		- mosolyodik el a lány.

		
 - Ne
		csinálj ebből viccet! Sajnos odabent nem gondolják át józan fejjel
		a lehetséges következményeket. Bárcsak sikerülne nekik és elérnék a
		céljaikat!

		
 - Te
		nem hiszel bennük?

		
 - Hiszem,
		hogy lehetséges, teljes szívemből ezt szeretném, de egy orvosnak
		nem a szívére kell hallgatnia, csakis az eszére. Egy ember
		gyógyulása sem azon múlik, hogy hiszek-e benne, hanem az
		orvostudományon, amit csak higgadt fejjel lehet rendesen
		alkalmazni.

		
 - Ígérem,
		hogy nem megyek - szól nyugtatóan Éva, majd gyengéden megcsókolja a
		fiút, aki szorosan átöleli és hosszan a karjaiba zárja.

	


	***

	

Budapest,
	1956. október 22. Hétfő
	

II. kerület, Bem rakpart 5.



	

A
	Volga lassan kanyarodik be az ÁVH székház elé. Cingár kiszáll a
	kocsiból, de mielőtt kinyitná Sanyinak az ajtót, komótosan rágyújt
	egy cigarettára. Egyik lábát nekitámasztja a hátsó ajtónak, ezzel
	jelezve a hátul ülő tanárnak, hogy várjon egy kicsit.

	A
	kormány mögül kikászálódik dagadt testével Hegedűs Zoltán százados.
	Bőrkabátja könyöke ki van kopva, öltönyét sose gombolja be, hisz
	hasától nem is tudná. Kövér képét ajka két szélén is túlnövő bajusz
	csúfítja el, ami alól keskeny szája ki se látszódik. Enyhén oldalra
	dülöngélve jár, ahogy vastag combjai összeérnek. Ócska cipőjének
	sarkai teljesen ferdére vannak taposva. Igénytelen és tohonya
	kinézetéhez képest nagy tiszteletnek örvend, hisz egy bivaly ereje
	bújik meg a kövér testben. Egyetlen szorításával képes olyan
	fájdalmat okozni, ami más kollégájának csak egy fogóval vagy egy
	husánggal sikerülne.

	Csak
	háta mögött merik Tuskónak nevezni, szemtől- szembe senki nem mondta
	még neki.

	
		 - Ne
		szarozzál má’, Cingár! Apó már vár erre, oszt ha végez vele,
		mán mehetünk is haza - förmed kollégájára Tuskó és enyhén odébb
		taszítja a magas férfit a kocsi hátsó ajtaja elől.

	

	Sanyi
	leveszi kerek keretes szemüvegét és elteszi táskájába. Nem szeretné,
	ha baja esne, nem tudná gyorsan pótolni.

	
		 - Na,
		gyerünk kifelé, oszt nyomás be! - nyitja ki a kocsi ajtaját Tuskó
		és Sanyi követi az utasításokat.

	

	Cingár
	Sanyi elé lép, az arcába fújja a füstöt, majd ledobja a földre a
	csikket és hatalmas tenyerét oldalra fordítva utat mutat a tanárnak.

	Sanyi
	nem néz a férfi szemébe, szótlanul elindul az ajtó felé. Kissé
	összerezzen, ahogy Tuskó becsapja a kocsi ajtaját, de nem torpan
	meg. Belép a nyomasztó épületbe.

	Cingár
	az élre tör és elindulnak felfelé. Az első emeletre érve az egyik
	iroda ajtaja kinyílik, és két egyenruhás ávós egy vérző fejű,
	félholtra vert férfit vonszol ki.

	Végigmennek
	egy hosszú folyosón, majd a hátsó lépcsőn folytatják az útjukat.
	Sanyi tudja, hogy csak megfélemlíteni akarják, ezért viszik a
	hosszabb úton és ezért mennek el egy nyitott ajtó mellett, ami előtt
	meg is állnak. Cingár durván mellkason taszítja a tanárt, hogy
	álljon meg, majd beles az ajtón.

	
		 - Jó
		estét, elvtársak! Megkaptad az átiratot az átirat, amit reggel
		hagytam az asztalodon, hadnagy elvtárs? - kérdi egy alaktól, aki
		Sanyi elől rejtve marad.

	

	Ahol
	áll, onnan csak egy székhez kötözött férfit lát. Egy karfás széken
	ül, kezeit és lábait vastag bőrszíjakkal rögzítették. Két egyenruhás
	áll mellette, az egyikük a vállait szorítja a szék háttámlájához,
	míg a másik a mellettük álló asztalon matat.

	
		 - Megkaptam
		hadnagy elvtárs, köszönöm - lép elő az ajtó takarásából egy
		öltönyös alak.

	

	Sanyi
	nem látja a vonásait, mert a szobában csak egy asztali lámpa ég, az
	is a leszíjazott férfi arcába világít.

	
		 - Ki
		a szerencsés? - kérdi Cingár a férfi felé bökve.

		
 - Csak
		egy munkás. Röplapokat osztogatott a gyárban, de teszek róla, hogy
		a kezeit mostantól másra használja. Ha egyáltalán tudja majd
		használni - nevet fel a hadnagy, miközben az asztal mellett álló
		ávós felvesz egy fogót.

	

	Egyik
	kezével lefogja a férfi bal kézfejét, a másik kezében tartott
	fogóval ráfog annak mutatóujja körmére. Az öltönyös bólint, mire az
	egyenruhás lassú mozdulattal húzni kezdi a körmöt. A férfi felordít,
	és csak akkor hallgat el, amikor az ávós kinyitja a fogót és a
	letépett köröm a földre hull.

	
		 - A
		tiétek? - kérdi az öltönyös Cingárt.

		
 - Az
		Apó vendége.

		
 - Ó!
		- lepődik meg az öltönyös.

		
 - Megyünk
		is, már biztos nagyon várja az urat - köszön el Cingár és tovább
		indulnak.

	

	A
	hátsó lépcsőhöz érve újból felhangzik az ordítás, megremegtetve az
	egész folyosót.

	Még
	egy emelettel feljebb érve megállnak egy ajtó előtt. Cingár bekopog
	és bentről egy lágy, szinte kellemes hang hallatszódik.

	
		 - Szabad!

	

	Cingár
	kinyitja az ajtót és kezét maga előtt tartva előre engedi Sanyit.

	A
	tanár határozottan belép az irodába, majd a két kísérője is követi.

	A
	helyiség egyszerűen van berendezve, a falakon ott lógnak a
	nélkülözhetetlen orosz és magyar vezetők portréi, az íróasztal
	szinte teljesen üres, csak egy tintatartó és egy tűzőgép van rajta.
	Az asztali lámpa fénye mögül feláll egy ötvenes évei vége felé járó
	férfi. Éveihez képest jól tartja magát, csak egy kis pocakot
	eresztett, amit jól szabott egyenruhája gondosan eltakar.

	A
	férfi dús, ősz szakállt visel, így takarva tokáját. Sanyi felismeri
	az őrnagyi váll-lapokat. A férfi testtartásából egyértelművé válik
	számára, hogy egész életében katona volt.

	
	 - Kérem,
		üljön le, Mikó professzor - int az asztal előtt álló székre az
		őrnagy, de a kezét nem nyújtja kézfogásra.

		
 - Nem
		vagyok professzor, csak óraadó tanár - szólal meg Sanyi,
		összeszedve minden bátorságát.

		
 - Nem
		számít - legyint Apó és visszaül a székére.

	

	Sanyi
	megpróbálja felvenni vele a szemkontaktust, de alul
	marad, ahogy állni próbálja az őrnagy tekintetét.

	
	 - Elnézést
		ezért a késői zavarásért, professzor, de... - harapja el a mondat
		végét Apó. - Nem is tudom, miért kérek én elnézést? - morfondírozik
		hangosan.

		
 - Cingár,
		maga tudja? - fordul beosztottja felé az őrnagy, de az csak rázza a
		fejét. - Magát akkor meg se kérdezem - legyint Tuskó felé, majd
		szúrós szemekkel ismét Sanyira néz.

		
 - Tudja,
		igaza van. Maga nem professzor. A háború végén még időben jól
		döntött és szerzett magának pár barátot. Egy NKVD-s őrnagy segített
		magának, ha jól tudom.

	

	Sanyi
	rezzenéstelen arccal néz maga elé és hirtelen elöntik az emlékek.
	Budapest ostroma, a háború vége, Kozlov őrnagy, aki segített neki
	életben maradni, és aki nélkül most még mindig cipész lenne, ha nem
	halott.

	
	 - Na,
		azok az évek már elmúltak. A barátja Moszkvában van, jó messze
		innen és esze ágában se lenne segíteni, ha egyáltalán még emlékszik
		magára. A lényeg, Mikó elvtárs, hogy maga egy szerencsés ember.
		Örüljön, hogy van még pár barátja, igaz, nem valami magas beosztású
		emberek, de ez a tanári állás nagyon jó , nem igaz?

	

	Sanyi
	bólint.

	
		 - Nem
		hallom - hajol közelebb az őrnagy.

	

	Sanyi
	ismét bólint, de most látványosabban.

	
		 - Nem
		hallom! - üvölt egyet az őrnagy.

		
 - Igen,
		őrnagy elvtárs - rebegi Sanyi.

		
 - Szólaljon
		már meg, ha kérdezem!

		
 - Igen,
		őrnagy elvtárs.

		
 - Azt
		mondtam, ha kérdezem! Kérdés volt az előbb maga szerint? - kel ki
		ismét magából Apó.

	

	Sanyi
	hirtelen nem tudja, hogy most válaszoljon vagy sem. Heves köhögés
	tör rá, amit sikerül hamar elfojtania.

	
		 - Jól
		van - legyint az őrnagy. - Hallgasson ide - int maga felé az egyik
		kezével, mint amikor valakit magához hív.

	

	Sanyi
	félszegen kissé előrébb hajol.

	
		 - Hálásnak
		kéne lennie a munkájáért. Sokat tett a város újjáépítése során, de
		ilyen rossz egészségügyi állapotban ne csodálkozzon, ha nem
		alkalmazták tovább. Maga jó építész és nagyon jó dolog, hogy a
		tudását átadja a fiatalabb generációnak. De ez nagy felelősséggel
		is jár. Annak a sok tudásra szomjazó ifjúnak a maga szava sokat
		jelent. Tudjuk, hogy kedvelik, és szinte mindenben hallgatnak
		magára. Na, már most - dől hátra az őrnagy. - Nem is tudom, hogy
		fogalmazzak. Legjobb, ha nyíltan és egyszerűen. Ma nem a tanulással
		foglalkozott az ifjúság. Mi azt szeretnénk, ha azzal
		foglalkoznának, hisz így lesz országunk nagy és dicső - hadonászik
		kezével, nyomatékosítva ennek fontosságát, előadásmódja mégis
		kicsit gúnyos.

		
 - Tegyen
		meg egy szívességet nekünk, és így magának is! Holnap, az előadásán
		valahogy hozza szóba a mostani helyzetet, és nyomatékosítsa azokban
		a taknyos kis gyerekekben, hogy nem nagyon kéne az utcán
		mászkálniuk, mert a bácsik a szép nagy Országházban lehet, hogy nem
		azt akarják, amit ők. Szeretjük szovjet barátainkat és nem zavar
		senkit, ha néhányan itt vannak nálunk. Kicsi ez az ország, de tudja
		- mosolyodik el az őrnagy -, sok jó ember, kis helyen is elfér.

	

	Kínos
	csönd üli meg az irodát.

	
		 - Nem
		tettem fel kérdést. Hát ezért nem mond semmit - mutat, Sanyira az
		őrnagy, miközben felnevet.

	

	Cingár
	is elkezd nevetni, ahogy Tuskó is horkant párat.

	
		 - Megértette?
		- néz Sanyira Apó.

		
 - Igen,
		őrnagy elvtárs - hajtja le a fejét Sanyi.

		
 - Remek!
		- lelkendezik Apó, majd összecsapja két tenyerét. - Az urak
		kikísérik. Jó éjszakát!

	

	Az
	őrnagy feláll, leakasztja a háta mögötti fogasról tányérsapkáját és
	elindul kifelé. Az ajtóban megtorpan és visszafordul.

	
		 - Tudja,
		régen máshol dolgoztam. Ott, a pincékben is voltak „vendéglátó”
		helyeink. Gondolom, nem szeretne pár napot velünk tölteni.
		Emlékezzen csak vissza! Ha jól tudom, volt szerencséje látogatást
		tenni egy bizonyos házban még a háború idején...

	

	Az
	őrnagy nem várja meg a választ, kilép az irodából és csizmája
	sarkainak ütemes kopogása Sanyit ismét visszarepíti a múltba. Az
	őrnagy a nyilasokról beszélt és az Andrássy út 60. szám alatti
	épületről, ahol az ostrom alatt kínozták őt. Az őrnagy kijelentése
	nyílt fenyegetés, egyértelműen beismerte, hogy nyilas volt. Eszerint
	tudja, hogy felesége zsidó származású, és ha nem tesz holnap semmit,
	akkor megkínozzák az ÁVH valamelyik pincéjében, a családjára meg ki
	tudja, milyen sors vár.

	Kezei
	remegni kezdenek, majd egy erős szorítást érez a vállán, ahogy Tuskó
	felállítja a székről.

	-
	Gyüjjön, erre van a kifele! - rángatja ki a folyosóra Sanyit a kövér
	ávós és meg se állnak az épület kijáratáig.

	Kitessékelik
	az épületből, majd bevágják mögötte az ajtót.

	Egy
	kocsi halad el az utcán, a hátsó ülésről int neki az őrnagy.

	Hosszú
	séta áll előtte, mire innen hazaér Kispestre és végiggondolja, mit
	tegyen.



	***

	

Budapest,
	1956. október 22. Hétfő
	

V. kerület, Szabadság tér



	

István
	még megáll a lépcsőfordulóban, mielőtt felmenne a harmadik emeletre.
	Megigazítja vállán málhazsákját, majd lassan továbbindul. Nem tudja
	kiverni fejéből sorsa ilyen rosszra fordulását. Amikor visszaért a
	laktanyába, szakasztársain már látta, hogy nem úgy viszonyulnak
	hozzá, mint azelőtt. Biztosra vette, hogy már mindenki hallott az
	áthelyezéséről, ki így, ki úgy értelmezve az esetet. Legjobb
	barátja, Árpi megnyugtatta és még viccelődött is, hogy legalább lesz
	egy ismerőse, „jó” helyen. A többség azonban elutasító
	volt, és nem is igazán ment oda búcsúzkodni senki. Parancsnoka is
	csak annyival engedte el, hogy jó katona volt, vigyázzon magára.

	Az
	ajtóhoz érve bekopogott, pedig nem kellett volna, hisz itt
	nevelkedett.

	Igor
	nyit ajtót és kedvesen, mosolyogva fogadja.

	-
	Miért kopogtál?- hívja be testvérét és félreáll az ajtóból. - Van
	kulcsod! Már végeztünk apánkkal, most vacsoráztunk. A tűzhelyen
	találsz levest. Egyél csak, amennyit kérsz! - magyarázza az orosz
	fiú, miközben visszaindul a nagyszobába.

	István
	követi őt, majd a szoba ajtajában megáll. Odabent az ezredes egy
	fotelban ül, egyik kezével a fejét támasztja és az előtte lévő
	sakktáblát nézi. Másik kezében egy cigarettát tart, amit lassan a
	szájához emel, és hosszan beleszív. Igor leül a sakktáblával
	szembeni fotelba és csendesen tovább kortyolgatja konyakját.

	István
	nem szól semmit, egy kicsit vár, hátha észreveszi őt az ezredes.
	Látva, hogy a játszma jobban érdekli őt, otthagyja a két oroszt és
	bemegy a szobájába.

	Az
	ezredes a futóval lép, szinte felkínálva egy parasztot Igor
	bástyájának.

	
		 - Biztos
		ezt lépi, apám? - vonja fel szemöldökét a fiú.

		
 - Te
		lépsz - dől hátra az ezredes, mire fia azonnal leüti a parasztot a
		bástyával.

	

	Az
	ezredes nem gondolkodik sokat, máris az egyik lovához nyúl és
	leveszi Igor bástyáját.

	
		 - Egy
		paraszt sose számít, bármikor feláldozható, fiam, ezt jól jegyezd
		meg - dől ismét hátra az ezredes és elégedetten szív
		cigarettájából.

	

	Igor
	előredől, és alaposan szemügyre veszi a táblát. Végigfuttatja a
	lehetőségeit, közben apja feláll és odasétál az ablakhoz. Egyik
	ujjával kicsit elhúzza a függönyt és kinéz a térre. Jobbra
	terpeszkedik az Egyesült Államok Nagykövetsége, alattuk a tér és a
	szovjet hősi emlékmű, melyet a magyar nép állított a Nagy Sztálin
	tiszteletére.

	
		 - Szép
		a kilátás - szól az ezredes, majd visszaül a fotelba.

		
 - Szeretem,
		ha mindenre van rálátásom - válaszol Igor, majd előrelép az egyik
		paraszttal.

	

	Az
	ezredes ránéz a táblára, majd előre lép a királynővel két mezőt.

	
		 - Sakk.

	

	Az
	ajtóban megjelenik István, civil ruhában és megköszörüli a torkát.

	
		 - Csak
		jó éjszakát szeretnék kívánni. Nem tudom, apám meddig marad.

		
 - Az
		egyenruhád? - kérdi az ezredes, és szigorú tekintettel néz fiára.

		
 - Magánügyben
		megyek, és már nem vagyok katona.

		
 - Egyenruhát
		és rendfokozatot fogsz viselni továbbra is az új helyeden. Katona
		vagy, nem kérdés. Egy katona sosem veszi le az egyenruháját,
		bármilyen ügyben jár is el - magyaráz rezignált hangon az ezredes.

	

	István
	tenyere izzadni kezd, de maga elé bámul. Az ezredes eloltja a
	cigarettáját, de nem néz Istvánra.

	
		 - Menj
		csak! Kulcsod van. Jó éjszakát! - szól oda Igor, mire István bólint
		és elhagyja a lakást.

		
 - Lehetne
		kicsit kedvesebb a bátyámmal, apám - fordul az ezredes felé Igor.

		
 - A
		kedvesség a nők eszköze. Puhán fogta az anyja és a magyar katonaság
		se nevelte meg rendesen. Ezért is helyeztettem át.

		
 - Nem
		neki való az ÁVH. Nem fogja bírni. Elkötelezett a hazája és a
		Szovjet Birodalom felé, de az ÁVH nem neki való.

		
 - Egy
		magyar se elkötelezett annyira, hogy bízz bennük.

	

	Hátradől
	és rágyújt egy újabb cigarettára.

	
		 - Nem
		harcoltál még háborúban, nem tudod, hogy mire képes egy ember a
		hazájáért. A magyarok szolgalelkűek, de ha egy is megtöri a rendet,
		akkor többen is beállnak mögé.

		
 - Ilyen
		rémisztőnek találják a helyzetet Moszkvában?

		
 - Tegnap
		Moszkvában előkészítési szakaszba helyezték a Hullám tervet és
		ellenőriztük az abban résztvevő alakulatok készenléti állapotát.

	

	A
	„Hullám” fedőnevű tervet még az előző év szeptemberében
	alkották meg és a szocialista társadalmi rend fenntartását,
	védelmét, adott esetben helyreállítását szolgálta. E terv szerint a
	Különleges Hadtest alakulatainak a kijelölt objektumokat három,
	illetve hat órán belül el kell foglalniuk. Ki lett jelölve a
	hadosztály, ami a főváros rendjének helyreállítását kapta feladatául
	és fel lettek sorolva benne az osztrák-magyar határ védelmének
	megerősítését szolgáló intézkedések is.

	
	 - Odahaza
		is megfelelő biztonsági intézkedéseket adtak ki arra az
		eshetőségre, ha az események Magyarországon ellenőrizhetetlenné
		válnának. Két napja teljes harckészültségbe helyezték a 108.
		ejtőernyő deszant gárdaezredét. Tegnapra elérték az indulási
		készenlétet.

	

	Igor
	arca elkomorodott, nem gondolta volna, hogy ennyire súlyos a helyzet
	Magyarországon.

	
	 - Nem
		engedhetünk meg még egy Poznant. Az Iránytű jelszóra beindul a
		Hullám terv. Állj készen!

		
 - Parancsára,
		ezredes elvtárs! - állt fel katonásan Igor.

	

	Apja
	büszkén nézett végig fián. Felállt és megfogta vállait.

	
		 - A
		háború szelleme mindig éhes, fiam. És enni kér...

	


	***

	

Budapest,
	1956. október 22. Hétfő
	

I. kerület, Hattyú utca



	

Hűvösre
	fordult az idő estére. János felhajtotta ballonkabátja gallérját és
	jobban behúzta fejébe kalapját. Csak három kavicsot talált, amiket
	már mind a magasföldszinti szoba ablakának pöckölt,az ablak azonban
	zárva maradt. A behúzott függönyön keresztül nem látott mozgást,
	csak egy rádió hangja hallatszódott ki tompán.

	
		 - Jani?
		- hallja a fiú a háta mögül a kedves hangot, mire János megfordul
		és megpillantja a járdán felé közeledő Évát.

		
 - Mit
		csinálsz te itt? Halálra fagysz - ér a fiú mellé a lány.

		
 - Akkor
		hívj be egy kicsit melegedni! - mosolyog János, bár tudja Éva
		válaszát.

		
 - Nem
		lehet! Rózsa tata nem enged be fiúkat. Egyébként is van udvarlóm -
		húzza fel az orrát kicsit megjátszva a lány.

	

	Jánost
	május elsején ismerte meg, a felvonuláson. Lehengerlő stílusával
	azonnal levette őt a lábáról. A fiú azóta is udvarol neki, hiába
	közölte vele, hogy ő Mátyást szereti. János nagyon magabiztos és az
	udvariasság keretein belül, rendszeresen keresi a lány társaságát.
	Évi nem tud ellenállni a szép bókoknak, amit Mátyástól nem kap meg.

	Mátyás
	nagyon céltudatos és határozott, néha talán túl konzervatív is, de a
	lány felnéz rá és tiszteli tudását. Többször felmerült már benne,
	hogy talán nem is a fiúba, hanem a hivatásába szerelmes, de mindig
	elhessegette ezeket a gondolatokat és nem foglalkozott azzal, hogy a
	fiú néha túl rideg. János pont az ellentéte mindenben a fiatal
	orvosnak. Veszettül jóképű, mindig vidám és egyfolytában udvarol.
	Talán ezért se tudja elzavarni a közeléből.

	
		 - Beszélek
		vele és meggyőzőm - fülel egy kicsit János és a hirtelen beállt
		csendben felismerik a bemondó hangját, mindkettőjük szívének talán
		legszebb mondatát.

		
 - Önök
		a Szabad Európa rádiót hallják.

	

	A
	hang belehasít a kihalt utca csendjébe.

	
		 - Be
		kell mennem, lehalkítani - komolyodik el Éva, hisz tudja, hogy ha
		rossz fülekbe jut a hang, akkor szegény tata nagy bajba kerülhet.

	

	
		 - Nem
		szükséges, holnaptól már tényleg szabad lesz hallgatni. Nem csak
		ezt, bármit! - mondja János hangosan és vigyorogva a hozzá ugró
		lányra néz.

	

	Éva
	próbálja befogni a fiú száját, de ő egyszerűen csak megérinti a lány
	apró tenyereit.

	
		 - Ne
		beszéljen sületlenségeket, János! Valaki még meghallja - néz körbe
		ijedten Éva .

		
 - Nem
		kell aggódni. Holnap megváltozik minden. Gyere el, Évikém, velem!

		
 - Hova,
		János? - kérdi kíváncsian Éva, de kezeit nem húzza el, tetszik neki
		a fiú lágy érintése.

		
 - Tüntetni
		megyünk, de nem csak mi, több egyetem is és munkások is
		csatlakoznak hozzánk. Nagy győzelem lesz holnap.

		
 - Úgy
		érzed? - vált tegeződésre Éva és a hangja is meglágyul. Megint
		hatalmába keríti az a szabadságérzet, amit csak Janival tud átélni.
		Mind a ketten gyűlölik a ruszkikat és a fiú sose rejtette véka alá
		a véleményét. Most tesz is érte és hisz is benne. Ez a lelkesedés
		Évára is átragad.

		
 - Sok
		mindent érzek. Hiszek az emberekben, és érzem, hogy most
		elérhetjük, amit akarunk. És érzek még valamit...

	

	Közelebb
	húzza magához a lányt.

	
		 - Amit
		csak irántad érzek.

	

	Ajkaik
	lassan egymáshoz közelítenek. Leheletük már szinte egybeforr, amikor
	Évi hátrébb lép.

	
		 - Nem
		szabad - süti le a szemét, de kezét még mindig nem rántja el.

		
 - Mit
		nem szabad? Mondani vagy tenni?

		
 - Se
		ezt, se azt - húzza el a kezét Évi.

		
 - Azok
		az idők elmúltak. Ki kell mondani, amit kell, és meg kell tenni,
		amit kell! Úgy ahogy holnap fogom és úgy, ahogy most itt is fogom.
		Drága Évi.

	

	A
	lány odaugrik és jobb kezének ujjait a fiú szájára tapasztja. János
	elhallgat, és ahogy a finom ujjak az ajkaihoz érnek, mindkettőjüket
	elönti a szenvedély. Éva azonban ismét visszavonulót fúj és berohan
	a ház ajtaján.

	
		 - Holnap
		azért eljössz? - kiált utána János, de nem remél választ. Az ajtó
		azonban nem csukódik be egyből. Éva még visszanéz a fiúra.

		
 - Nem
		tudom. Talán.

		
 - Nekem
		ez elég - mosolyog a lányra János, mert tudja, hogy ebben a
		talánban
		már ott lapul az igen.

	

	Ismeri
	annyira a lányt, hogy kiálljon az álmaiért és azok nem
	teljesülhetnek, ha az oroszok itt maradnak. Ezért lesz ott holnap a
	tüntetésen és ezért bízik abban János, hogy egyszer ők is egymáséi
	lesznek.

	
		 - Köszönöm
		- hajol meg kissé a fiú, mire Éva visszamosolyog rá.

		
 - Jó
		éjszakát, kedves uram! - búcsúzik el Évi és becsukja az ajtót.

		
 - Szép
		álmokat, drága Évi! - int János, majd vigyorogva indul haza és
		izgalommal tölti el a holnap gondolata.

	


	***

	
	Budapest,
	1956. október 22. Hétfő

XIX. kerület, Vörös Hadsereg útja

	

Mikor
	a kulcs megzörren a zárban, Eszter felpattan az asztaltól és
	kirohan. Szinte feltépi az ajtót és Sanyi nyakába ugrik.

	-
	Itt vagyok, kincsem, nincs semmi baj! - öleli át a tanár azonnal
	feleségét és elkezdi simogatni a nő hátát, akin érzi, hogy remeg.

	
		 - Már
		azt hittem, hogy sose jössz haza - mondja remegő hangon Eszter és
		könnyekkel a szemében megcsókolja férjét.

	

	Sanyi
	még szorosabban öleli magához szeretett asszonyát és őt is átjárja a
	remegés. Most jött ki belőle minden feszültség, ami az elmúlt
	órákban érte.

	Miután
	elengedték őt az ávósok, egy ideig csak sétált a rakparton, nem is
	jutott eszébe, hogy felszálljon egy villamosra vagy autóbuszra.
	Végül a Szabadság hídon sétált át a pesti oldalra és a Tolbuhin
	körúton végigbandukolva a Calvin téren szállt fel az 52-es
	villamosra, ami majdnem hazáig hozta.

	Egész
	úton azon gondolkodott, hogy mitévő legyen. Az biztos, hogy nem
	tudja lebeszélni a diákjait a holnapi tüntetésen való részvételről.
	És a szíve azt diktálja, hogy nem is szabad lebeszélni őket. A
	háború már rég véget ért és véleménye szerint sincs már itt
	keresnivalójuk az oroszoknak. Azonban a családja mindennél
	fontosabb. A háború alatt már majdnem elvesztette Esztert, nem
	akarja újra átélni azt az érzést.

	
		 - Gyere,
		ülj le! - segít levenni férje kabátját Eszter.

	

	Sanyi
	hálás szemekkel tekint feleségére és hirtelen

	rátör
	egy köhögési roham. Bebotorkál a konyhába és leül az ebédlőasztal
	mellé. Eszter egy zsebkendőt, majd egy pohár vizet ad neki, ami
	segít lecsillapítani a rohamot.

	
		 - A
		gyerekek? - riad meg Sanyi.

		
 - Már
		alszanak. Tomi nehezen aludt el, mindenképp meg akart várni téged -
		ül le a nő férje mellé és megfogja a kezét.

	

	Pár
	percig némán ülnek, majd Sanyi felesége szemébe néz.

	
		 - Az
		egyetemnél vártak rám. Bevittek a székházukba, de nem bántottak.
		Próbáltak rám ijeszteni, ami bevallom, sikerült is nekik - kortyol
		egyet a vízből remegő kezével, mire Eszter féltőn megsimogatja őt.

		
 - Azt
		akarják, hogy állítsam meg a diákjaimat. Ez lehetetlen! - hergeli
		fel magát, ahogy még egyszer végiggondolja az irreális követelést.

	

	Eszter
	oldalra pillant a gyerekek szobája felé, de a kicsik szerencsére nem
	ébredtek fel.

	
		 - Sajnálom
		- néz Sanyi is a szoba felé. - Tehetetlen vagyok. Nem tudom, mit
		csináljak - támaszkodik a könyökére az asztalon és tenyerébe temeti
		az arcát.

		
 - Átéltünk
		már ennél rosszabbat is. Ezt is túl fogjuk élni - próbálja
		nyugtatni férjét Eszter.

		
 - De
		most más világ van. Azt tesznek, amit csak akarnak.

	

	Hirtelen
	elharapja a mondat végét, mert hallani, ahogy egy kocsi áll meg a
	kapu előtt. Eszter nagyon megijed, Sanyi gyorsan feláll és leoltja a
	villanyt. Odalép a konyhaablakhoz, ami az utcára néz. Egy kocsi áll
	az utcán, de nem az ő kapujuk előtt. A szemközti házból jön ki egy
	fiatal nő és beül a kocsiba, ami tovább is hajt.

	Sanyi
	visszaül az asztalhoz, de sötétben maradnak a feleségével. Megfogják
	egymás kezét, Eszter férje vállára hajtja a fejét és némán,
	egymáshoz bújva virrasztanak.



	***

	

Budapest,
	1956. október 22. Hétfő
	

XX. kerület, Dózsa György út



	

István
	nagyon várta már, hogy találkozzon Sárival. Amióta reggel
	megérkezett nevelőapja, csak rossz dolgok történtek vele. Minden
	vágya az volt, hogy szerelme karjaiban vigasztalódjon, de a dolgok
	máshogy történtek. A lány zokogva érkezett a találkozójukra.

	
		 - Mi
		a baj, Sári? - tárja szét karjait István és a lány szorosan
		átölelve, arcát a férfi mellkasába fúrja.

		
 - Elvitték.
		Napközben bementek érte a gyárba és egyszerűen csak magukkal vitték
		- zokog a lány, amiből István semmit sem ért.

		
 - Kit
		vittek el, hová vitték?

		
 - Az
		átkozott ÁVH! - tör felszínre a düh Sáriból. - Megjelentek a
		gyárban és letartóztatták a bátyámat.

		
 - Melyiket?
		- kérdi István.

		
 - Józsit!
		- válaszol Sári.

	

	József
	a legidősebb bátyja, a másik András és van egy öccse is, Attila. A
	két báty Csepelen dolgozik a Vas- és Fémművekben, míg öccse, aki még
	csak tizennégy éves, iskolába jár.

	
		 - Még
		nem engedték haza?

		
 - Semmit
		nem tudunk róla, se azt, hogy hol van, se azt, hogy miért vitték el
		- rázza a fejét a lány. - Amikor András megpróbált közbelépni, az
		ávósok elkezdték verni. El is törték az egyik karját. Csoda, hogy
		őt nem vitték magukkal.

	

	A
	könnyek ismét feltörnek Sáriból, keserves zokogásba fordulva.

	
		 - Annyira
		gyűlölöm az ávósokat! Remélem mind kínkeservesen fognak egyszer
		megdögleni - fúrja ismét a férfi mellkasába a fejét.

